b'\n_START_ARTICLE_\nCand.it.\n_START_PARAGRAPH_\nCand.it, en forkortelse for candidatus/candidata informationis technologi\xc3\xa6 (engelsk: Master of Science in Information Technology), er betegnelsen for en person, der er indehaver af en kandidatgrad i informationsteknologi inden for en lang r\xc3\xa6kke faglige specialiseringer. _NEWLINE_Ligesom selve begrebet informationsteknologi er meget bredt d\xc3\xa6kkende, er cand.it lige s\xc3\xa5. Det vil sige, graden cand.it kan d\xc3\xa6kke over mange forskellige aspekter af informationsteknologien, lige fra de mere naturvidenskabelige og datalogiske aspekter over de samfundsvidenskabelige til de humanistiske. Uddannelserne kan tages b\xc3\xa5de med en bachelor fra instituttet, men ogs\xc3\xa5 med en bachelor indenfor et andet fag, hvilket giver studerende fra filosofi, musik eller en anden bachelor mulighed for at f\xc3\xa5 en informationsteknologisk kandidatgrad. En linjebetegnelse anvendes normalt til at beskrive aspekterne, den konkrete grad d\xc3\xa6kker over, eksempelvis "cand.it i Digital design " eller "cand.it, Softwareudvikling og -teknologi"_NEWLINE_Kandidatgraden i informationsteknologi kan opn\xc3\xa5s via flere forskellige uddannelsesinstitutioner rundt om i landet. Herunder g\xc3\xa6lder blandt andet: IT-Universitetet i K\xc3\xb8benhavn,  og det vestdanske uddannelses- og forskningssamarbejde it-vest, der best\xc3\xa5r af Aalborg Universitet, Aarhus Universitet og Syddansk Universitet.'